Eurovision-deltagerland klare: Israel er med i konkurransen
Krigen ingen hindring. Tydelig forskjell på dette og situasjonen med Russland, mener NRKs underholdningsredaktør. 37 land er klare for Eurovision Song Contest i Malmö i mai, og Israel er blant disse. Det meldes på den offisielle ESC-kontoen på X/Twitter. Russland er fra før utestengt som følge av krigen i Ukraina, og er heller ikke med i 2024. NRKs underholdningsredaktør Charlo Halvorsen sier til VG at han tror at den europeiske kringkastingsunionen EBU har hatt lange møter om problemstillingen. – Nå som det er på bordet kommer vi til å sette oss ned og tenke litt over hva dette betyr. Vi skal høre litt mer på begrunnelsen og lese oss opp på det, så får vi se hva vi gjør i NRK, men inntil videre er vårt ståsted at vi følger EBUs anbefaling. Halvorsen tror det ville blitt reaksjoner både ved å ta Israel med og å utelate Israel.  – Så det er en «damned if you do, damned if you don’t»-situasjon, konkluderer han. – Og så er jo dette et vanskelig spørsmål, det er jeg ikke i tvil om, og det kommer til å skape diskusjon, det er det heller ikke noe særlig tvil om – blant flere deltagerland, vil jeg tro. NRKs underholdningsredaktør mener at det er en tydelig forskjell på situasjonen med Russland og den med Israel. – Det ene var et angrep av en stormakt på et naboland, uprovosert. Situasjonen i Gaza nå – mange vil jo mene at det er en provosert aksjon – og så kan jeg vel si at gjengjeldelsen har gått over alle støvleskaft, men det var i hvert fall en provosert aksjon. – På linje med andre VG har vært i kontakt med Eurovision Broadcast Union (EBU). I en e-post oppgir de følgende grunn for hvorfor Israel får delta til neste år: – Eurovision er en konkurranse for kringkastere – ikke regjeringen – og den israelske allmennkringkasteren har deltatt i konkurransen i 50 år, skriver EBU til VG. Videre oppgir de at styret i EBU har gjennomgått deltagerlisten og blitt enige om å la Israel delta. Videre viser de til EBUs avgjørelse samsvarer med andres: – EBU er på linje med andre internasjonale organisasjoner, inkludert idrettsforbund, som har opprettholdt sin inkluderende holdning overfor israelske deltagere i store konkurranser. Hevder de ikke sammenligner land Ekskluderingen av Russland, mens Israel fremdeles får lov til å delta, forklares slik: – Sammenligninger mellom kriger og konflikter er svært komplekse og vanskelige. Som en ikke-politiske medieorganisasjon gjør vi ikke slike sammenligninger. Ifølge EBU skyldes Russlands utestengelse «gjentatte brudd på medlemsforpliktelser og brudd på holdninger til media». Se video: Russland utestengt fra Eurovision: – Ingen er vinnere i denne situasjonen
37 land, inkludert Israel, skal delta i Eurovision Song Contest i Malmö i mai. Russland er fremdeles utestengt fra konkurransen på grunn av krigen i Ukraina og nektes deltagelse også i 2024. NRKs underholdningsredaktør, Charlo Halvorsen, påpeker forskjellen mellom situasjonen med Russland og Israel. Kommunikasjonsavdelingen til Eurovision Broadcast Union uttaler at Israels deltagelse er i tråd med politikken til andre internasjonale organisasjoner og idrettsforbund. De hevder at ekskluderingen av Russland skyldes brudd på medlemsforpliktelser og holdninger til media.